መንግሥት የሀገሪቱን ኢኮኖሚ ከኮሮና ወረርሽኝ ለመታደግ ሰፊ ሥራዎችን እያከናወነ መሆኑን አስታወቀ
አዲስ አበባ፡- የኮሮና ወረርሽኝ በሀገሪቱ መከሰቱን ተከትሎ በሽታው በሀገሪቱ ማህበራዊ እና ኢኮኖሚያዊ ዘርፎች ሊያስከትል የሚችለውን አደጋ ለመቀነስ መንግሥት ሰፊ ሥራዎችን እያከናወነ መሆኑን አስታወቀ። ተስፋ ሰጪ ውጤቶች እየተመዘገቡ መሆኑንም አመለከተ።
የኮቪድ-19 ወረርሽኝ በኢኮኖሚው ላይ እያደረሰ ያለውን ተጽእኖ ለመቋቋም በመንግሥት የተወሰዱ የፖሊሲ ምላሾችን አስመልክቶ የጠቅላይ ሚኒስትሩ የፕሬስ ሴክሬታሪያት ጽሕፈት ቤት በላከው መግለጫ እንዳስታወቀው፣ የኮሮና ወረርሽኝ በሀገሪቱ መከሰቱን ተከትሎ በሽታው በሀገሪቱ ኢኮኖሚ ሊያስከትል የሚችለውን አደጋ ለመቀነስ የሚያስችሉ የተለያዩ ጥናቶች ተካሂደዋል ። ጥናቶችን መሠረት በማድረግም መንግሥት መጠነ ሰፊ ሥራዎችን አከናውኗል፤እያከናወነም ነው። በዚህም ተስፋ ሰጪ ውጤቶች ተመዝግበዋል። 
በጤና፣ በምግብና ኒውትሪሽን በግብርና፣ በትምህርት፣ በመጠለያና ምግብ ነክ ባልሆኑ ቁሳቁሶች ፍላጎት፣ በውሃና ንጽህና፣ በሎጂስቲክስ እንዲሁም በስደተኞችና ከስደት ተመላሽ ዘርፎች ወረርሽኙ ሊያሳድር የሚችለውን ተጽእኖ ለመከላከል የሚከናወኑ ዝርዝር ተግባራትና የፋይናንስ ፍላጎቶችን የያዘ እቅድ መዘጋጀቱን ያመለከተው መግለጫው፣ ዕቅዱን ተግባራዊ ለማድረግ 1.64 ቢሊዮን የአሜሪካን ዶላር እንደሚያስፈልግ ግምት መኖሩን አስታውቋል፡፡
በሀገሪቱ አሁን ያለው አጠቃላይ የምግብ ክምችት እና ተጨማሪ የሚያስፈልገውም ተለይቷል፣ የምግብ ስርጭቱንም ለማሳለጥ በየአካባቢው በተለዩ ቦታዎች የምግብ ባንኮች እንዲቋቋሙ መደረጉን ጠቁሞ፣ በሀብት ማፈላለጉ የሚሠራውም ሥራ ከዚህ ጋር እንዲቀናጅ ተደርጓል፣ እንዲሁም የጂኦ ስፓሺያል አጀንሲና የተለያዩ የአ.አ.ዩ. ምሁራንን በማሳተፍ የማፒንግ ሥራ በአዲስ አበባ ተጠናቋል፣ በክልሎችም ሥራው ተጀምሯል ብሏል፡፡
በማክሮ ኢኮኖሚ ደረጃ የኢኮኖሚ ተጽዕኖ ትንተናና የመቋቋሚያ ምላሽ ዕቅድ መዘጋጀቱን፤ ይህም ወረርሽኙ በኢኮኖሚው ላይ የሚያሳርፈውን ተጽዕኖ በዝርዝር የሚተነትን መሆኑን ያመለከተው መግለጫው፤ የዜጎችን ደህንነትና ዋስትና ከከፋ ጉዳት ለመከላከል እና ባለፉት ዓመታት ሀገራችን በድህነት ቅነሳ ያሳካቻቸውን ዋና ዋና ስኬቶች እንዳይሸረሸሩ፣ በተቀናጀ የመንግሥት የልማት ጥረት ከድህነት የተላቀቁ ዜጎች ተመልሰው ወደ ድህነት እንዳይገቡ፣ በቫይረሱ በጤና ምክንያት ዜጎች ሕይወታቸውን ከማጣት አልፈው በምግብ ዕጦት እንዳይሞቱ የመታደጉ አስፈላጊ የሆኑ እርምጃዎችን እቅዱ መያዙን አመልክቷል፡፡
የመግለጫውን ሙሉ ቃል በነገው እትማችን ይጠብቁ፡፡አዲስ ዘመን ግንቦት 8/2012ማህሌት አብዱል